अमेरिका ने पाक को सौंपी 5 आतंकियों की सूची  
अमेरिका ने पाकिस्तान को 5 आतंकवादियों की एक सूची सौंपी है और कहा है कि वह इनके बारे में जल्द से जल्द खुफिया जानकारी दे।
अमेरिका ने पाकिस्तान को 5 आतंकवादियों की एक सूची सौंपी है और कहा है कि वह इनके बारे में जल्द से जल्द खुफिया जानकारी दे। पिछले दो हफ्तों में अमेरिकी और पाकिस्तानी अधिकारियों के बीच हुई बैठक में इस सूची को लेकर बात हुई है।  इस लिस्ट में ओसामा बिन लादेन के सहायक आयमान−अल−जवाहिरी, अफगानी तालिबान चीफ मुल्ला उमर, कमांडर सिराज हक्कानी और लीबिया में अल कायदा का चीफ अतिया अब्देल रहमान शामिल हैं। अमेरिका देखना चाहता है कि पाकिस्तान आतंकवाद के खिलाफ लड़ाई को लेकर कितना गंभीर है।  अमेरिकी सूत्रों की मानें तो इस सूची के बहाने ये संदेश दिया जा रहा है कि पाक या तो अमेरिका की पूरी मदद करे, नहीं तो आतंकवादियों पर वह सीधी कार्रवाई करेगा। अमेरिका की नजर इलियास कश्मीरी पर भी है, क्योंकि वह भी पिछले कुछ सालों में अंतरराष्ट्रीय आतंकवादी बनकर उभरा है।